Cu o situație "specială" se confruntă Poliția Rutieră din Iași, care pune la dispoziție agenților mai multe autoturisme BMW, însă aceștia nu pot să le conducă.
Autoturismele noi zac în curtea Serviciului Rutier Iași deoarece numărul polițiștilor care au avizul pentru a conduce aceste autospeciale este redus. Cei care au încercat să obțină certificatul au picat au picat sau cer timp suplimentar pentru învăţare, scrie Ziarul de Iași.
În ultima jumătate de an, curtea Poliției Iași este "populată" cu BMW-uri noi nouțe care nu are cine să le conducă. Cei 15 polițiști de la Serviciul Rutier Iași pot alege în fiecare zi a săptămânii câte un BMW pentru a-și face treaba.
"Facem precizarea că în dotarea Inspectoratului Județean de Poliție Iași se află un număr de opt autospeciale BMW dintre care șase sunt la Serviciul Rutier Iași, o autospecială la Biroul Rutier Pașcani și o autospecială la Poliția orașului Târgu Frumos", au precizat reprezentanții Poliției Iași.
Pentru a conduce aceste autospeciale trebuie ca polițiștii să se înscrie la un curs de conducere defensivă la Târgu Mureș iar apoi trebuie să susțină un examen. Acest examen a fost picat de cei mai mulți dintre polițiști. Iar cei care au permisiunea de a conduce acest bolid sunt foarte puțini.
Însă de ce nu pot fi redistribuite aceste mașini la alte structuri de poliție unde ar putea fi folositoare?
"Este un ordin al șefilor poliției prin care aceste mașini de viteză trebuie folosite doar la Birourile Drumuri Naționale și Europene. De exemplu, este o autospecială la Biroul Pașcani însă aceasta are în componență Drumurile Europene și Naționale", a spus un polițist de la rutieră. Poliția Națională a cumpărat 300 de mașini BMW în 2022, de la compania Automobile Bavaria, după ce o încercare precedentă de achiziție eșuase.